钦定古今图书集成/明伦汇编/官常典/第389卷 > 《国子监箴》明·宣宗
## 钦定古今图书集成/明伦汇编/官常典/第389卷 > 《国子监箴》明·宣宗

翼翼京都，岩岩学宫。首善之地，是维辟雍。四方髦士，
来游来学，业之所专，《诗》《书》《礼》《乐》，学必有师，为士承式。
祭酒司业，暨乃众职。师道克惇，士乃有成。俊乂奋兴，
为国之桢。咨尔为师，敬尔仪则，以教以率，罔懈朝夕。
咨尔为学，明善诚身。克智与能，匪敬弗臻。俗化所自，
贤才所出，其于国家，甚重而切。勗尔师生，咸笃于诚，
“无忽于行，式观厥成。”